钦定古今图书集成/历象汇编/历法典/第099卷 > 朱子语类 > 漏赋 阙名
## 钦定古今图书集成/历象汇编/历法典/第099卷 > 朱子语类 > 漏赋 阙名

“仰察天文，俯观地理，参律吕而权度，审衡平而潜拟，
则闰馀之数乖历，摄提之运无纪，空迹马迁之能，竟
绝邵平之美。”时运纷其鼎革，礼术于焉中圮，樵夫耻
王道之不谈，天子愍挈壶之阙史，乃分建斯官，畴咨
此职，将启闭合叙以绳平，俾夙夜在公而端直。于是
金徒抱箭，铜史司刻，尊灵蚪吐纳之规，揆抽茧高卑
之力。信是模范，可为法则，体象阴阳，代为作式。故《鸡
人》合唱，洪杀无差；鹤盖成阴，员流不息。夫其开阖之
势，财成之规，准度毫厘之末，锱铢圭撮之仪，则离娄
失其精思，班匠亡其所为。将运功于不测，当称物以
平施。乃若鉴持日夜，书备明晦，爰受授而是司，考事
事而必载。云物顺其端序，寒暑成而不昧，虽未代于
天工，亦无预于权概。能收视返听，周流六虚，策勤补
拙，寅亮三馀，校击刀之有则，均丛木之不疏，察铜衡
兮气混混，纯积水兮来徐徐，临泉非诫危之惧，巢幕
宁诚安之居。是使名勋合道，彰国器于《周书》。则知漏
之为器，其大矣哉！圣人资之以端拱，日月顺之以行
藏，贤者不能减其分度，智者不能损其纤芒。存之则
双美，废之则两伤。是用“齐天长兮地久，均国祚兮无
疆。”